447/2021

Útdráttur

Með úrskurði héraðsdóms í máli A á hendur TM hf. var málið fellt niður en kveðið var á um málskostnað með nánar tilgreindum hætti. TM hf. kærði úrskurðinn og krafðist lækkunar á tildæmdum málskostnaði. Í úrskurði Landsréttar var litið til þess að TM hf. hefði þegar greitt A útlagðan kostnað vegna matsgerðar sem hann aflaði í málinu auk innheimtuþóknunar í tengslum við gerð sáttar um greiðslu skaðabóta. Með vísan til þess og með hliðsjón af umfangi málsins var fallist á lækkun málskostnaðar TM hf. og þóknunar lögmanns A.

Úrskurður Landsréttar

Landsréttardómararnir A-kvk-nf E-kvk-nf, J-kk-nf S-kk-nf og O-kvk-nf M-kvk-nf A-kvk-nf kveða upp úrskurð í máli þessu.

Málsmeðferð og dómkröfur aðila

1

Sóknaraðili skaut málinu til Landsréttar með kæru 7. júlí 2021. Greinargerð varnaraðila barst réttinum 16. sama mánaðar. Kærður er úrskurður Héraðsdóms Reykjavíkur 30. júní 2021 í málinu nr. E- [...]/2019 þar sem mál varnaraðila á hendur sóknaraðila var fellt niður og leyst var úr ágreiningi aðila um málskostnað.

Kæruheimild er í g-lið 1. mgr. 143. gr. nr. 91/1991 um meðferð einkamála.

2

Sóknaraðili krefst þess að hinum kærða úrskurði verði hrundið og málskostnaður látinn niður falla en til vara að málskostnaður verði lækkaður verulega. Þá er krafist kærumálskostnaðar.

3

Varnaraðili krefst staðfestingar hins kærða úrskurðar auk kærumálskostnaðar eins og málið væri eigi gjafsóknarmál.

Niðurstaða

4

Varnaraðili byggir meðal annars á því að kæra sóknaraðila snúist aðeins um þann málskostnað sem sóknaraðili var með úrskurði héraðsdóms dæmdur til að greiða í ríkissjóð en ekki um ákvörðun hans um þóknun lögmanns varnaraðila. Komi sá hluti úrskurðarins því ekki til endurskoðunar Landsréttar.

5

Svo sem mælt er fyrir um í 1. mgr. 127. gr. laga nr. 91/1991 skuldbindur gjafsókn ríkið til að greiða þann málskostnað sem gjafsóknarhafi hefur sjálfur af máli. Samkvæmt gjafsóknarleyfi varnaraðila bar honum jafnframt að gera þá réttarkröfu að málskostnaður yrði tildæmdur honum eins og málið væri eigi gjafsóknarmál. Samkvæmt framangreindu er þóknun lögmanns gjafsóknarhafa ekki ákveðin óháð ákvörðun málskostnaðar í máli og verður ekki skilin frá henni, svo sem varnaraðili byggir á. Verður framangreindri málsástæðu hans því hafnað.

6

Samkvæmt gögnum málsins liggur fyrir að sóknaraðili hefur greitt varnaraðila útlagðan kostnað við matsgerð sem hann aflaði í málinu. Þá liggur einnig fyrir að sóknaraðili greiddi varnaraðila 744.000 krónur í innheimtuþóknun í tengslum við gerð sáttar um greiðslu skaðabóta í málinu.

7

Með vísan til framangreinds og með hliðsjón af umfangi málsins þykir rétt að sóknaraðili greiði 682.000 krónur í málskostnað sem renni í ríkissjóð. Um gjafsóknarkostnað varnaraðila fer eins og segir í úrskurðarorði, þar með talda þóknun lögmanns hans en hún er þar tilgreind án virðisaukaskatts í samræmi við venju.

8

Rétt er að kærumálskostnaður falli niður.

Úrskurðarorð :

Sóknaraðili, TM tryggingar hf., greiði varnaraðila, A, 682.000 krónur í málskostnað sem rennur í ríkissjóð.

Allur gjafsóknarkostnaður varnaraðila greiðist úr ríkissjóði, þar með talin þóknun lögmanns hans, L-kvk-ef J-kvk-ef, 550.000 krónur.

Kærumálskostnaður fellur niður.